RO Jurnalul Oficial al Uniunii Europene L 195/1

REGULAMENTUL (UE) 2015/1200 AL COMISIEI

din 22 iulie 2015

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri aplicabile substanțelor amidosulfuron, fenhexamid, kresoxim-metil, tiacloprid și trifloxistrobin din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a), articolul 18 alineatul (1) litera (b) și articolul 49 alineatul (2),

întrucât:

(1) Limitele maxime de reziduuri (LMR-uri) pentru amidosulfuron au fost stabilite în partea A din anexa III la Regulamentul (CE) nr. 396/2005. Pentru fenhexamid, kresoxim-metil, tiacloprid și trifloxistrobin, LMR-urile au fost stabilite în anexa II și în partea B din anexa III la regulamentul respectiv.

(2) Pentru amidosulfuron, Autoritatea Europeană pentru Siguranța Alimentară (denumită în continuare „autoritatea”) a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (2) și a recomandat reducerea LMR pentru semințele de in. Pentru alte produse, autoritatea a recomandat creșterea sau menținerea LMR-urilor existente. Autoritatea a concluzionat că, în ceea ce privește LMR-urile pentru boabe de orz, de ovăz, de secară și de grâu, anumite informații nu au fost disponibile și că este necesară o analiză suplimentară din partea responsabililor cu gestionarea riscurilor. Întrucât nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul actual sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în următorii doi ani de la data publicării prezentului regulament.

(3) Pentru fenhexamid, autoritatea a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (3). Autoritatea a recomandat reducerea LMR-urilor pentru migdale și dude. Pentru alte produse, autoritatea a recomandat creșterea sau menținerea LMR-urilor existente. Aceasta a concluzionat că, în ceea ce privește LMR pentru kiwi, anumite informații nu au fost disponibile și că este necesară o analiză suplimentară din partea responsabililor cu gestionarea riscurilor. Deoarece nu există riscuri pentru consumatori, LMR pentru acest produs ar trebui stabilită în anexa II la Regulamentul (CE) nr. 396/2005 la nivelul existent sau la nivelul identificat de autoritate. Această LMR va fi revizuită; reexaminarea va ține seama de informațiile disponibile în următorii doi ani de la data publicării prezentului regulament. Autoritatea a concluzionat că, în ceea ce privește LMR pentru fenicul, nu au fost disponibile informații și că este necesară o analiză suplimentară din partea responsabililor cu gestionarea riscurilor. LMR pentru acest produs ar trebui stabilită la limita specifică de determinare. În ceea ce privește afinele, merișoarele, agrișele și păducelul spaniol, după emiterea avizului la care se face referire în prima teză, autoritatea a emis un aviz suplimentar privind LMR-urile în conformitate cu articolul 10 din Regulamentul (CE) nr. 396/2005 (4). Este necesar să se țină seama de avizul respectiv.

(4) Pentru kresoxim-metil, autoritatea a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (5). Ea a propus modificarea definiției reziduului și a recomandat reducerea LMR-urilor pentru nucile de Pecan, coacăze (roșii, negre și albe), agrișe, ardei, semințe de floarea-soarelui, boabele de secară și boabele de grâu. Pentru alte produse, autoritatea a recomandat creșterea sau menținerea LMR-urilor existente. Ea a concluzionat că, în ceea ce privește LMR-urile pentru mușchiul, grăsimea, ficatul și rinichii de porcine, mușchiul, grăsimea, ficatul și rinichii de bovine, mușchiul, grăsimea, ficatul și rinichii de ovine, mușchiul, grăsimea, ficatul și rinichii de caprine, laptele de bovine, laptele de ovine și laptele de caprine, unele informații nu erau disponibile și era necesară o analiză suplimentară din partea responsabililor cu gestionarea riscurilor. Întrucât nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul actual sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în următorii doi ani de la data publicării prezentului regulament. Autoritatea a concluzionat că, în ceea ce privește LMR-urile pentru caise, piersici și sfecla pentru pețiol și frunze nu există informații disponibile și este necesară o analiză suplimentară din partea responsabililor cu gestionarea riscurilor. LMR-urile pentru aceste produse ar trebui stabilite la limita specifică de determinare.

(5) Pentru tiacloprid, autoritatea a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (6). Ea a identificat riscuri pentru consumatori în ceea ce privește LMR-urile pentru mure, varză creață, salată și scarolă. Prin urmare, este necesară reducerea LMR-urilor respective. Autoritatea a recomandat reducerea LMR-urilor pentru țelina de rădăcină, gulii furajere, napi, usturoi, ceapă, ceapă eșalotă, gulii, sparanghel, boabe de orz, boabe de ovăz, boabe de orez, grăsime de porc, grăsime de vită, grăsime de oaie, grăsime de capră, mușchi de pasăre, grăsime de pasăre și ficat de pasăre. Pentru alte produse, autoritatea a recomandat creșterea sau menținerea LMR-urilor existente. Ea a concluzionat că, în ceea ce privește LMR-urile pentru dovlecei, varza cu inflorescență, scarola, Barbarea verna, rucolă, frunze și lăstari de brasicacee, spanac, sfeclă pentru pețiol și frunze, fasole (proaspătă, cu păstaie), fasole (uscată), mazăre (uscată), semințe de rapiță, semințe de muștar, porumb boabe, ceai, infuzii (uscate, frunze), infuzii (uscate, rădăcini) și mirodenii (semințe), anumite informații nu au fost disponibile și că era necesară o analiză mai aprofundată de către gestionarii de risc. Întrucât nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul actual sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în următorii doi ani de la data publicării prezentului regulament. Autoritatea a concluzionat că, în ceea ce privește LMR-urile pentru struguri de masă, struguri de vin, porumb dulce, andive, fasole (proaspătă, fără păstaie) și semințe de floarea-soarelui, nu au fost disponibile informații și că este necesară o analiză suplimentară din partea responsabililor cu gestionarea riscurilor. LMR-urile pentru aceste produse ar trebui stabilite la limita specifică de determinare.

(6) Pentru trifloxistrobin, autoritatea a emis un aviz motivat privind LMR-urile existente, în conformitate cu articolul 12 alineatul (2) din Regulamentul (CE) nr. 396/2005, coroborat cu articolul 12 alineatul (1) (7). Ea a recomandat reducerea LMR-urilor pentru strugurii de masă și de vin, papaia, usturoi, ceapă, arahide și sfecla de zahăr. Pentru alte produse, autoritatea a recomandat creșterea sau menținerea LMR-urilor existente. Autoritatea a concluzionat că, în ceea ce privește LMR-urile pentru coacăze (roșii, negre și albe), agrișe, fructele pasiunii, ardei, castraveți, castravete cornișon, brasicacee (frunze), scarolă (cicoare cu frunze întregi), plante aromatice, fasole (proaspătă, cu păstăi), boabe de ovăz, mușchiul, grăsimea, ficatul și rinichii de porcine, mușchiul, grăsimea, ficatul și rinichii de bovine, mușchiul, grăsimea, ficatul și rinichii de ovine, mușchiul, grăsimea, ficatul și rinichii de caprine, mușchiul, grăsimea, ficatul și rinichii de păsări de curte, laptele de bovine, laptele de ovine și laptele de caprine și ouă de păsări, anumite informații nu sunt disponibile și că este necesară o analiză suplimentară din partea responsabililor cu gestionarea riscurilor. Întrucât nu există riscuri pentru consumatori, LMR-urile pentru aceste produse ar trebui stabilite în anexa II la Regulamentul (CE) nr. 396/2005 la nivelul actual sau la nivelul identificat de autoritate. Aceste LMR-uri vor fi reexaminate; reexaminarea va ține seama de informațiile disponibile în următorii doi ani de la data publicării prezentului regulament. Autoritatea a concluzionat că, în ceea ce privește LMR-urile pentru mure, zmeură, andive, fasole (proaspătă, fără păstăi), măsline pentru producția de ulei de măsline și rădăcini de cicoare, nu au fost disponibile informații și că este necesară o analiză suplimentară din partea responsabililor cu gestionarea riscurilor. LMR-urile pentru aceste produse ar trebui stabilite la limita specifică de determinare. În ceea ce privește fructele de rug, după emiterea avizului la care se face referire în prima teză, autoritatea a emis un aviz suplimentar privind LMR-urile în conformitate cu articolul 10 din Regulamentul (CE) nr. 396/2005 (8). Este necesar să se țină seama de avizul respectiv. Ținând cont de informațiile suplimentare privind bunele practici agricole furnizate de Belgia și deoarece nu există niciun risc pentru consumatori, LMR pentru ceapa de primăvară ar trebui să fie stabilită în anexa II la Regulamentul (CE) nr. 396/2005 la nivelul actual. Ținând cont de informațiile suplimentare privind bunele practici agricole furnizate de Austria și deoarece nu există niciun risc pentru consumatori, LMR pentru boabele de soc ar trebui să fie stabilită în anexa II la Regulamentul (CE) nr. 396/2005 la nivelul actual.

(7) În ceea ce privește produsele pe care utilizarea produsului de protecție a plantelor în cauză nu este autorizat și pentru care nu există toleranțe la import sau CXL-uri, LMR-urile ar trebui stabilite la limita specifică de determinare sau ar trebui să se aplice LMR implicită, astfel cum se prevede la articolul 18 alineatul (1) litera (b) din Regulamentul (CE) nr. 396/2005.

(8) Comisia a consultat laboratoarele de referință ale Uniunii Europene pentru reziduurile de pesticide în ceea ce privește necesitatea de a adapta anumite limite de determinare. În ceea ce privește mai multe substanțe, laboratoarele menționate au concluzionat că, pentru anumite produse, progresele tehnice necesită stabilirea unor limite specifice de determinare.

(9) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(10) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(11) Prin urmare, Regulamentul (CE) nr. 396/2005 ar trebui modificat în consecință.

(12) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse înainte de modificarea LMR-urilor și pentru care informațiile arată că se menține un nivel ridicat al protecției consumatorilor. Întrucât riscul pentru consumatori nu poate fi exclus la LMR-urile actuale, valorile pentru tiacloprid de 1 mg/kg pentru mure, de 0,4 mg/kg pentru varza creață, de 1 mg/kg pentru salată și de 0,15 mg/kg pentru scarolă ar trebui să se aplice tuturor produselor de la data aplicării prezentului regulament.

(13) Înainte ca LMR-urile modificate să devină aplicabile, ar trebui acordat un termen rezonabil pentru a permite statelor membre, țărilor terțe și operatorilor din sectorul alimentar să se pregătească pentru îndeplinirea noilor cerințe care vor rezulta din modificarea LMR-urilor.

(14) Măsurile prevăzute de prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

În ceea ce privește substanțele active amidosulfuron, fenhexamid, kresoxim-metil și trifloxistrobin din sau de pe toate produsele, Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse până la 11 februarie 2016.

În ceea ce privește substanța activă tiacloprid din sau de pe toate produsele, cu excepția murelor, verzei crețe, salatei și scarolei, Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse până la 11 februarie 2016.

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Se aplică de la 12 februarie 2016.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 22 iulie 2015. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară; Review of the existing maximum residue levels (MRLs) for amidosulfuron according to Article 12 of Regulation (EC) No 396/2005 [Reexaminarea limitelor maxime de reziduuri (LMR-uri) existente pentru amidosulfuron în conformitate cu articolul 12 din Regulamentul (CE) nr. 396/2005]. EFSA Journal 2014; 12(3):3614 [40 pp.].

(3) Autoritatea Europeană pentru Siguranța Alimentară; Review of the existing maximum residue levels (MRLs) for fenhexamid according to Article 12 of Regulation (EC) No 396/2005 [Reexaminarea limitelor maxime de reziduuri (LMR-uri) existente pentru fenhexamid în conformitate cu articolul 12 din Regulamentul (CE) nr. 396/2005]. EFSA Journal 2014; 12(1):3536 [42 pp.].

(4) Reasoned opinion on modification of the MRLs for fenhexamid in various berries (Aviz motivat privind modificarea LMR-urilor existente pentru fenhexamid în diverse bace). EFSA Journal 2014; 12(7):3785 [18 pp.].

(5) Autoritatea Europeană pentru Siguranța Alimentară; Review of the existing maximum residue levels (MRLs) for kresoxim-methyl according to Article 12 of Regulation (EC) No 396/2005 [Reexaminarea limitelor maxime de reziduuri (LMR-uri) existente pentru kresoxim-metil în conformitate cu articolul 12 din Regulamentul (CE) nr. 396/2005]. EFSA Journal 2014; 12(1):3549 [70 pp.].

(6) Autoritatea Europeană pentru Siguranța Alimentară; Review of the existing maximum residue levels (MRLs) for thiacloprid according to Article 12 of Regulation (EC) No 396/2005 [Reexaminarea limitelor maxime de reziduuri (LMR-uri) existente pentru tiacloprid în conformitate cu articolul 12 din Regulamentul (CE) nr. 396/2005]. EFSA Journal 2014; 12(3):3617 [111 pp.].

(7) Autoritatea Europeană pentru Siguranța Alimentară; Review of the existing maximum residue levels (MRLs) for trifloxystrobin according to Article 12 of Regulation (EC) No 396/2005 [Reexaminarea limitelor maxime de reziduuri (LMR-uri) existente pentru trifloxistrobin în conformitate cu articolul 12 din Regulamentul (CE) nr. 396/2005]. EFSA Journal 2014; 12(2):3592 [81 pp.].

(8) Reasoned opinion on the modification of the existing MRL for trifloxystrobin in cane fruit (Aviz motivat privind modificarea LMR existente pentru trifloxistrobin în fructele de rug). EFSA Journal 2014; 12(7):3751 [17 pp.].